Gelora Cinta Seorang Gadis 


Seusai memberi salam hatiku tak tertanggung lagi. Pantas aku bangkit, 
meninggalkan lompang antara saf. Aku melangkah tergesa, segera meninggalkan musolla 
yang dingin dan damai, tak seperti hatiku yang bergelora panas. 

Suara zikir yang mengganggu naluriku semakin sayup kedengaran. Air mataku 
tumpah deras. Kuketap bibir, tertahan-tahan sendu yang bisa saja menarik perhatian. 
Langkahku terus mantap menuju kamar. 

Aku hempaskan punggung di birai katil. Aku menangis sepuas hati. Untung saja 
teman-teman sebilik tidak ada, jika tidak banyak pula persoalannya. Telekung putihku 
lencun dengan air mata. Aku benar-benar bagai di siksa walau tiada kelihatan segaris pun 
luka. 


Entah berapa lama, tangisku mulai reda. Ku ucap istighfar berulangkah, di bibir 
dan di hati. Segera ku kesat wajah berbekas air mata. Ku pandang jam dinding 
menunjukkan angka lapan. Ku gumam istighfar dan ta’awudz silih berganti. Ya Allah, 
ampunkanlah hamba-Mu yang dhaif dan hina ini kerana terlalu mengikut hati dan 
perasaan. Hati ku terus memohon keampunan atas keterlanjuran yang pasti tipu daya 
syaitan. 



Aku lucutkan telekung dari tubuh. Pantas menuju bilik air untuk berwuduk. Aku 
perlu memperbaharui solat maghrib yang tidak sempurna khusyuk angkara debaran dada 
yang mengganggu. 


Entah sejak bila bermula. Ada keanehan mengalir dalam diri bila berdepan 
dengannya. Wajah redupnya menarik pandangan dan lembut tutur katanya mempesona 
pendengaran. Fikiran jadi kacau. Jiwa dirantai sejuta perasaan. 

Memandangnya walau sekilas bagai satu mukjizat. Suara, perwatakan bahkan 
langkah yang diatur mengkaku tiap pancaindera. Minda terus-menerus diburu gambaran 
wajahnya. Hati tak berhenti melakar namanya. Subhanallah, apakah yang melanda 
diriku? Apakah ini namanya cinta? Bagaimana caranya untuk ku menanganinya? Ya 
Allah, kasihanilah hamba-Mu yang lemah ini, berikanlah petunjuk dan hidayah-Mu. 


Aku tak pernah mengenal cinta selain cinta Ilahi. Bisikan Umi sejak dalam rahim. 
Ajaran Abi dari usia satu hari. 

Tiba-tiba perasaan ini hadir menggugah cinta didikan Abi dan Umi. Salahkah 
perasaan ini? Aku dibelenggu pertanyaan. Terus dalam keraguan. Perlukah dilestarikan 
cinta? Apakah itu bermakna aku berpaling dari cinta-Nya, mengkhianat dan berdusta? 



‘Perasaan cinta itu memang fitrah, fitrah manusia yang telah ditentukan Allah 
s.w.t. seperti firman Allah dalam Surah Asy-Syams, ayat 8 hingga 10, yang bermaksud 
‘maka Allah mengilhamkan pada jiwa itu jalan kefasikan dan dan ketakwaan. 
Sesungguhnya beruntunglah orang yang menyucikan jiwa itu dan sesungguhnya 
merugilah orang yang mengotorinya’ . Jelas di sini fitrah yang ditetapkan Allah dalam 
diri manusia terbahagi kepada dua jalan yang perlu dipilih, kefasikan atau ketakwaan,’ 
suara Ustaz Rizal bergema di ingatan. Ustaz muda berjanggut pandak itu memang 
sentiasa menarik pendengaran pelajar dengan intonasi suara yang berbeza dan kiasan 
bahasa yang pelbagai dalam setiap sesi kuliah maghrib yang kelolaannya. Ceramah yang 
hampir setahun berlalu ketika aku masih di alam persekolahan sebelum menjejak dunia 
kampus yang penuh pancaroba, seakan-seakan memberiku peringatan. 

Adakah perasaan ini cinta yang fitrah ada pada setiap remaja yang menginjak 
dewasa? Apakah ia jalan ketakwaan? Atau jalan kefasikan? Mungkinkah keuntungan 
yang akan ku capai atau kerugian yang bakal ku tanggung? Soalan demi soalan menguji 
hati dan mindaku. 

‘Sesungguhnya kekuatan dalam melawan fitrah ke arah kefasikan menunjukkan 
kekuatan iman seseorang mukmin. Nabi Muhammad s. a. w. pernah bersabda bahawa 
‘Mukmin yang kuat lebih baik dan lebih dicintai Allah daripada mukmin yang lemah 
Maka jadilah mukmin yang kuat untuk memperoleh cinta dan kasih- sayang Allah yang 
Maha Agung,’ suara Ustaz Rizal terus merangsang pemikiranku. 



Kuatkah aku melawan perasaan? Membunuh rasa cinta yang semakin mekar 
berbunga? Apakah aku lemah andai ku biar ia subur menghuni hati? Kurangkah cinta 
Tuhanku yang selama ini indah ku kecapi? Mampukah aku kehilangan cinta hakiki Ilahi 
demi cinta ini? Antara dua cinta aku menjadi buntu sama sekali. 


Memang aku penggemar cerita sufi. Tapi tiada niatku meniru Rabiah Al- 
Adawiyah. Sungguh aku takjub dengan cinta Siti Zulaikha. Tapi tidak terdetik dikalbu 
menagih cinta seorang pun jejaka. Namun, sesungguhnya aku mengagumi Siti Maryam, 
begitu sabar dan tabah biar diuji dugaan yang tak tertanggung oleh mana-mana gadis pun 
sepanjang zaman dan tempat. Namun, istimewanya dia gadis suci yang wara’ yakin 
dengan janji-janji Tuhannya. 

Barangkali ini ujian Tuhan menduga iman hamba-Nya. Bukankah di dalam Al- 
quran, Allah ada berfirman ‘Apakah manusia itu mengira bahwa mereka dibiarkan saja 
mengatakan Kami telah beriman sementara mereka tidak diuji? ’( Al-Ankabut ayat 2 ). 
Bukankah ujian yang ditimpa Tuhan adalah petunjuk cinta-Nya kepada hamba? 

Buka nk ah setiap kali ditimpa bencana, hamba yang beriman akan meminta dan memohon 
bantuan-Nya? Bukankah Allah suka mendengar suara rayuan dan rintihan itu? 
Allahuakbar, jika benar ini ujian-Mu, berikanlah kekuatan agar aku teguh di atas jalan- 
Mu. 


Aku tak mungkin menjadi Siti Maryam kerana aku sendiri gagal mempertahankan 



kesucian hati. Hatiku ternoda dengan kemaksiatan bila terkenang pada sesuatu yang tidak 
halal bagiku. Hatiku tidak khusyu’ dalam mendamba cinta-Nya kerana dalam waktu yang 
sama mengharap cinta makhluk-Nya. Ya Allah, kau redakanlah gelora perasaan ini kerana 
sepertinya aku seakan lemas dalam pukulan ombak ganasnya. 


Pernahkah mendengar kisah pemuda yang kelaparan lalu makan epal yang hanyut 
di bawa air sungai yang mengalir? Lalu pemuda jujur itu menjejak pemilik buah epal 
untuk meminta maaf di atas dosa memakan epal tanpa keizinan dan sanggup melakukan 
apa saja demi menebus kesalahannya itu. Pemilik epal lantas meminta pemuda itu bekerja 
di ladang epalnya untuk sekian-sekian waktu. Pemuda itu lantas bersetuju dan bekerja 
dengan rajin dan amanah. Setelah sampai waktu akhirnya, pemilik epal memberikan satu 
lagi tugasan sebelum menghalalkan epal yang telah dimakan pemuda itu. 

Kata pemilik epal ‘Aku mahu engkau mengahwini anak perempuanku yang buta 
matanya, tuli pendengarannya, bisu mulutnya dan cacat anggotanya,’ 

Pemuda itu tentu saja tergamam dengan permintaan pemilik epal tadi. Tapi kerana 
sifat jujur dan amanahnya, dia setuju untuk melaksanakan perkahwinan itu asal saja epal 
yang telah dimakannya dulu dihalalkan dan kemaafan pemilik epal diperoleh. 


Tentu saja bukan sikap amanah pemuda itu menarik hatiku saat ini kerana 
sesungguhnya aku cemburu pada anak pemilik epal itu. Bukan kerana bakal memiliki 



suami yang soleh dan beriman tapi kerana anak perempuan pemilik epal itu tidak buta, 
tuli, bisu mahupun cacat balikan dia gadis sempurna yang sungguh jelita. Cantik luar dan 
dalaman. 


Pemilik epal terpaut kepada peribadi mulia si pemuda lantas mahu menjadikannya 
suami kepada anak gadisnya yang matanya tak pernah menatap lelaki selain ayahnya, 
telinganya tak pernah mendengar sesuatu yang dusta, mulutnya tak pernah mengeluarkan 
bicara yang sia-sia dan anggota tubuhnya tak pemah melakukan maksiat. Aku cemburu 
dengan kesucian gadis itu. Gadis yang ku kira wajar menjadi idola bagi setiap pencinta 
kesucian. 

Air mataku menitis buat kesekian kali. Terlalu jauh aku dari gadis itu. Terlalu 
beza aku dibandingkan gadis itu. Ya Allah, walaupun cuma satu peratus atau kurang dari 
itu, kumiakanlah aku kesucian seperti gadis itu. Ya Allah, aku sedar ya Allah betapa 
kotornya aku, maka bantulah aku membersihkan diri. 


Aku mencari setiap peluang dan ruang membawa aku jauh dari perasaan itu. Aku 
tidak lagi hadir solat berjemaah di musolla demi menghindar dari mendengar kesyahduan 
bacaannya mengimami solat-solat fardhu. Ia membuah persoalan pada teman-teman. Aku 
cuma tersenyum, tidak sanggup rasanya mengakui hakikat sebenarnya. Sekadar 
menunjukkan hadis Nabi s. a. w. yang berbunyi ‘Sesungguhnya sembahyang seseorang 
wanita itu lebih baik di kamarnya daripada sembahyang di masjid kaumnya, dan 



sembahyang di masjid kaumnya adalah lebih baik dari sembahyang di masjid 
berjemaah Malah akhirnya aku tekad untuk tidak lagi menginap di kolej kediaman 
semata-mata menjaga pancaindera dari terus mendepaninya. 

Walaubagaimanapun dia masih menghiasi hari-hari ku di fakulti. Ada beberapa 
tugasan yang memerlukan kami berkomunikasi. Aku cuba menjadikannya seminimal 
mungkin. Aku sedaya-upaya menjauhkan diri. Tingkahku kadang-kala seperti membenci. 
Aku tak mahu melukakan hati sesiapa tapi murka Allah lebih perlu kujaga. 

Perasaan itu adakala memudar. Tapi kadang-kadang begitu mencengkam sanubari. 
Aku tegar mendekati Tuhan. Malam-malam ku hiasi dengan pujuk rayu, memohon tanpa 
henti diberi kekuatan melawan perasaan. Aku makin rajin hanyut dalam kalamullah, Al- 
Furqan benar-benar penawar hati yang mustajab. Dalam keasyikan menghayati keindahan 
dalam pembacaan, aku jadi leka seketika dari zikir tentangnya. Zikir yang aku sendiri tak 
mahu mengungkapnya tapi hadir tanpa rela. 

Bila waktu perasaan itu benar-benar menduga, adakala aku mengharap amat dia 
memulakan langkah pertama. Aku berharap dia juga punya perasaan sepertiku. Aku harap 
ada hubungan menjalin perasaan itu. Aku harap cinta itu mekar dan saling berpadu. 
Malahan adakala kutitip dalam doa di kala dinihari. 

Ada ketika, bila dia melintas di depan mata aku berharap dia berhenti, menatap 
wajahku dan mengungkap kalimah keramat yang sangat ku rindu. Aku berharap di 



menggenggam tanganku dan bawa aku melestarikan cinta berdua. 


Tapi itu cuma harapan. Dia tidak pernah menjelingku walau sekilas. Aku juga tak 
mahu begitu. Aku cuma mengharap kerana perasaan itu begitu mendesak. Namun 
tangisku akan panjang setelah itu. Rasa kesal mendalam kerana cinta Tuhan yang patut ku 
damba, bekhalwat dengan-Nya yang wajar ku impi, menggapai kasih-Nya yang mesti ku 
rindu. Betapa hitam hatiku hingga tidak mengenal apa yang utama. Ya Allah, aku pohon 
Engkau menghapuskan ingatan ku padanya, tak sanggup aku menanggung tompokan 
hitam yang begitu memberat di kalbu. 

Kadang-kala aku resah kenapa tidak dia meluahkan perasaan padaku. Atau pada 
sesiapa jua. Aku pasti satu perkara, ketinggian peribadinya yang menjerat perasaanku. 
Andai dia melencong arah, pasti perasaan ini kian memudar dan akhirnya hilang. 
Mengapa dia begitu sempurna sebagai manusia? Ya Allah, benar-benar ciptaan-Mu ini 
merupakan ujian bagiku, oleh itu aku mohon kekuatan dari-Mu. 


Lebih empat tahun aku mengekang perasaan. Segalanya telah kulakukan demi 
mengekalkan kesucian dalam jiwa. Tinggal saja aku tak sanggup menukar jurusan yang 
ku pilih kerana minat mendalam yang tak mungkin ku singkir. 

Aku berpegang pada janji Allah. Dalam Surah An-Nur, ayat 26; bermaksud 
‘wanita-wanita yang keji diperuntukkan untuk lelaki yang keji. Dan lelaki yang keji 



diperuntukkan untuk wanita yang keji pula, dan wanita yang baik diperuntukkan bagi 
lelaki yang baik, dan lelaki yang baik diperuntukkan bagi wanita yang baik pula Aku 
yakin aku akan menemui pemilik tulang rasuk yang darinya aku dicipta. Aku pasti telah 
tertulis di luh mahfuz namanya. Bukan aku menyerah takdir tapi aku benar-benar yakin 
kepada-Nya. 


Cuma sabda Nabi s. a. w. ‘Apabila seseorang hamba telah berkeluarga, bererti dia 
telah menyempurnakan separuh daripada agamanya. Maka takutlah kepada Allah 
terhadap separuh yang lain Begitu juga sabda baginda ‘Perkahwinan itu sunnahku. 
Sesiapa yang menolak sunnahku, maka dia bukan dari kalanganku’. Aku mahu 
menyempurnakan agama serta mengikut sunnah Rasulullah s. a. w. 

Perasaan itu ada pasang-suratnya. Namun tak pernah mati. Aku juga makin 
mengerti akan makna kehadiran perasaan itu. Perasaan itu sama sekali bagai anugerah 
kumiaan Ilahi. Ujian yang membawa keteguhan hati dan iman. Tiap kali aku berjaya 
melawan godaan perasaan, semakin mantap keyakinan dan keimana nk u pada Ilahi. 
Sesungguhnya Allah tak pernah menjanjikan jalan yang mudah bagi orang-orang yang 
beriman tapi Allah berjanji akan sentiasa di sisi menemani perjuangan hamba-hamba-Nya 
yang yakin dengan janji-janji-Nya. 

Masa berlalu pantas. Aku bakal meninggalkan perkarangan taman ilmu yang telah 
banyak menjadi saksi perjuanganku menjaga kesucian hati. Aku tahu aku bakal 
melangkah dunia luar yang lebih banyak onak duri merintangi. Ya Allah, tetapkanlah 
langkahku atas jalan-Mu. 



“Sesungguhnya aku sudah lama tertawan padamu. Sesungguhnya sudah sekian 
waktu cintaku bersemi buatmu. Sesungguhnya namamu telah terpahat kukuh dan 
bertakhta di hati. Tapi demi kesucian hubungan yang ingin aku lestarikan, aku pendam 
perasaan itu jauh di lubuk hati, aku simpan rapi tanpa sebarang noda. Sesungguhnya 
memang tekadku menyunting mu sebagai suri hidupku dalam ikatan yang suci. Demi 
cinta yang ku pelihara kesucian buat sekian lama, demi Tuhan yang menganugerahkan 
cinta ini, sudikah engkau menerima ku sebagai suami mu? Lelaki yang harta dan 
maruahnya adalah amanahmu serta lelaki yang padanya terletak maruah dan syurga mu,” 

Air mata ku menitis, tak mampu lagi berkolam di tubir mata. Wajah redupnya 
kutatap. Suara lembutnya menusuk sukma. Sinar matanya membuah syahdu. Dia 
mengukir senyuman mempesona jiwa raga. Perlahan jari-jemarinya menyentuh wajahku, 
menyapu air mata mengalir di pipi. Aku tunduk, menahan getar dalam kalbu. 

Aku bersyukur dia tak pernah meluahkan isi hatinya. Aku bersyukur aku tegar 
menongkah arus perasaan. Aku takjub kerana kekuasaan Allah di luar batas kemampuan 
insan. Aku takjub kerana kesabaran menempuh ujian dibalas nikmat yang sungguh 
mengasyikkan. Aku bersyukur dan takjub bahawa aku kini isteri yang sah kepada lelaki 
yang sekian lama ku menaruh cinta. Aku bersyukur memiliki cintanya tanpa menggadai 
cinta Ilahi. Aku takjub dengan keajaiban cinta. Aku akhirnya bisa merai cinta setelah 


sekian lama. 



Hari konvokesyen adalah hari yang dinanti-nanti setiap insan yang bergelar 
mahasisiwa. Sejak melangkah ke menara gading, aku tak pernah berhenti membayangkan 
hari konvokesyen yang gilang-gemilang yang bakal aku hadiri sebagai seorang siswazah. 
Hari itu pasti mengukir sejarah manis dalam diari setiap insan yang melaluinya. Siapa 
sangka pada hari itu aku menerima lafaz keramat yang selama ini ku nanti. 

“Saya.. .saya sudikah awak menjadi isteri saya?” aku disunting dalam barisan 

beratur menunggu giliran untuk naik ke pentas. Wajahku merona merah, jantungku yang 
dari tadi berdegup kencang kerana terpaksa berada di hadapannya dalam barisan itu 
semakin dipalu-palu rasanya. Aku diam. Hilang punca untuk berbicara. 

“Saya anggap diam tanda setuju. Insya- Allah, dalam minggu depan ibu bapa saya 
akan bertandang ke rumah awak. Awak tak perlu risau, saya sudah mempunyai pekerjaan 
dan pendapatan yang tetap,” lancar bicaranya. Lidah ku kelu sama sekali. Tentu sekali 
tidak menyangka ada sejarah lain yang bakal terukir dalam memoriku hari ini selain 
majlis konvokesyen yang penuh berprestij. 

Aku tak tahu apa perasaanku saat ini. Segala bercampur-baur tidak menentu. Aku 
bimbang hilang konsentrasi sedang aku bakal naik ke pentas dalam beberapa minit lagi. 

Aku mengosongkan minda kecuali bergumam di ruang fikiran, ‘janji Allah itu 


pasti’. 



Nukilan Suci, 


Amal Mina 

(11 January 2008) 



